**Likumprojekta "Grozījums Civilstāvokļa aktu reģistrācijas likumā" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2017. gada 25. jūlija sēdē tika izskatīts tieslietu ministra iesniegtais informatīvais ziņojums "Par iesnieguma par laulības noslēgšanu elektronisku iesniegšanu dzimtsarakstu nodaļā" (turpmāk – informatīvais ziņojums), kas izstrādāts saskaņā ar Rīcības plānā Ģimenes valsts politikas pamatnostādņu 2011.–2017. gadam īstenošanai 2016.–2017. gadā (apstiprināts ar Ministru kabineta 2016. gada 3. februāra rīkojumu Nr. 115) iekļauto 1.4. uzdevumu "Izvērtēt iesnieguma par laulības noslēgšanu elektronisku iesniegšanas iespēju".  Atbilstoši informatīvajā ziņojumā sniegtajai informācijai, tika nolemts, ka Tieslietu ministrijai jāsagatavo un jāiesniedz Ministru kabinetā:  1) līdz 2017. gada 1. novembrim – likumprojekts par grozījumiem Civilstāvokļa aktu reģistrācijas likumā (prot. Nr. 37 38. § 2.1. apakšpunkts);  2) līdz 2018. gada 1. janvārim – tiesību aktu projekts par grozījumiem Ministru kabineta 2013. gada 3. septembra noteikumos Nr. 761 "Noteikumi par civilstāvokļa aktu reģistriem" (prot. Nr. 37 38. § 2.2. apakšpunkts). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Laulības noslēgšanas kārtību Latvijā noteic Civillikums, kas reglamentē laulības noslēgšanas vispārējos principus, un Civilstāvokļa aktu reģistrācijas likums (turpmāk – Likums), kas konkretizē laulības noslēgšanas priekšnosacījumus un norisi. Detalizētāka Likumā noteiktā kārtība un nosacījumi ir noteikti Ministru kabineta 2013. gada 3. septembra noteikumos Nr. 761 "Noteikumi par civilstāvokļa aktu reģistriem" (turpmāk – Noteikumi).  Saskaņā ar Likuma 17. panta pirmo daļu personas, kuras vēlas noslēgt laulību, personīgi iesniedz dzimtsarakstu iestādei (pašvaldības dzimtsarakstu nodaļai (turpmāk – dzimtsarakstu nodaļa) un Latvijas Republikas diplomātiskajai un konsulārajai pārstāvniecībai ārvalstīs (turpmāk – pārstāvniecība)) noteikta parauga abu parakstītu kopīgu iesniegumu. Pārstāvniecība iesniegumu pieņem tikai no ārvalstī dzīvojošiem Latvijas pilsoņiem un Latvijas nepilsoņiem.  Iesnieguma paraugs ir apstiprināts Noteikumu 4. pielikumā. Iesniedzot iesniegumu, tiek uzrādīts personu apliecinošs dokuments, tādējādi identificējot konkrēto personu, kas izteikusi vēlmi noslēgt laulību.  Likuma 17. panta otrajā daļā noteikts, ka personas, kuras agrāk bijušas citā laulībā un ziņas par laulības šķiršanu nav iekļautas Iedzīvotāju reģistrā, uzrāda vienu no dokumentiem, kas apliecina iepriekšējās laulības izbeigšanās pamatu:  1) bijušā laulātā miršanas apliecību;  2) dzimtsarakstu nodaļas vai zvērināta notāra izsniegtu laulības šķiršanas apliecību;  3) likumīgā spēkā stājušos tiesas spriedumu, ar kuru laulība šķirta vai atzīta par spēkā neesošu;  4) izrakstu vai izziņu no laulības šķiršanas reģistra vai laulības reģistra ar ziņām par laulības šķiršanu.  Ja persona, kas vēlas noslēgt laulību, ir nepilngadīga, iesniegumam pievieno šīs personas vecāku, aizbildņu vai bāriņtiesas rakstveida atļauju, kā tas noteikts Likuma 17. panta trešajā daļā.  Savukārt attiecībā uz ārzemnieku tiek veikta papildu pārbaude atbilstoši Likuma 18. panta pirmajai un otrajai daļai, primāri pārliecinoties, ka persona ir tiesīga uzturēties Latvijas Republikā (gan iesnieguma iesniegšanas brīdī, gan laulības reģistrācijas brīdī). Tāpat ārzemniekam papildus jau iepriekš minētajiem dokumentiem jāiesniedz attiecīgās ārvalsts kompetentās institūcijas izsniegts dokuments par ģimenes stāvokli, proti, dokuments, kas apliecina, ka personai nav šķēršļu laulības noslēgšanai.  Attiecībā uz ārvalsts dokumentu ievērojamas prasības par dokumentu iesniegšanu latviešu valodā, proti, dokumentam, kurš izdots ārvalstīs (tajā skaitā attiecīgās ārvalsts kompetentās institūcijas izsniegtajam dokumentam par ģimenes stāvokli), jāpievieno Ministru kabineta noteiktajā kārtībā (Ministru kabineta 2000. gada 22. augusta noteikumi Nr. 291 "Kārtība, kādā apliecināmi dokumentu tulkojumi valsts valodā") sastādīts vai notariāli apliecināts tulkojums valsts valodā, kā to noteic Valsts valodas likuma 10. pants. Atsevišķu ārvalstu izdotos dokumentus nepieciešams legalizēt vai apliecināt ar *Apostilli*.  Dzimtsarakstu nodaļas vai pārstāvniecības atbildīgā persona salīdzina iesniegumā norādītās ziņas ar personu uzrādītajiem un iesniegtajiem dokumentiem. Tāpat laulības noslēgšanai nepieciešamās iesniegumā norādītās ziņas tiek pārbaudītas Iedzīvotāju reģistrā. Ja sniegtā informācija neatbilst elektroniski iegūtajiem datiem, dzimtsarakstu iestādes amatpersona attiecīgo informāciju vērtē atbilstoši uzrādītajiem vai iesniegtajiem dokumentiem, kā to noteic Likuma 3. panta piektā daļa.  Atbilstoši šī brīža normatīvajam regulējumam, iesniegums laulības noslēgšanai dzimtsarakstu iestādē iesniedzams abām personām tikai klātienē.  Ar likumprojektu "Grozījums Civilstāvokļa aktu reģistrācijas likumā" (turpmāk – projekts) tiek paredzēta iespēja atsevišķiem subjektiem, proti, pilngadīgiem Latvijas pilsoņiem un Latvijas nepilsoņiem laulības noslēgšanas iesniegumu, kas parakstīts ar drošu elektronisko parakstu (e-parakstu) un laika zīmogu, dzimtsarakstu nodaļā iesniegt arī elektroniski.  Personām, kas vēlēsies noslēgt laulību, būs iespēja iesniegumu iesniegt uzreiz izvēlētajā dzimtsarakstu nodaļā. Līdz šim personas visbiežāk ir vērsušās tuvākajā dzimtsarakstu nodaļā atbilstoši savai dzīvesvietai vai darbavietai, vai pārstāvniecībā, lai saņemtu izziņu par laulības reģistrācijai nepieciešamo dokumentu pārbaudi, ko vēlāk iesniedz dzimtsarakstu nodaļā, kurā plānots noslēgt laulību. Jaunā kārtība atvieglos iesnieguma iesniegšanu, to nepastarpināti iesniedzot jau konkrētajā nodaļā, kurā vēlēsies reģistrēt laulību.  Tāpat projektā ietvertais regulējums atvieglos iesnieguma iesniegšanas kārtību personām, kuras nevar ierasties dzimtsarakstu nodaļā klātienē (piemēram, persona dzīvo un strādā ārvalstīs, dzimtsarakstu nodaļas noteiktā darba laika dēļ, personas darba specifikas dēļ). Līdz ar to iesniegumu personas varēs iesniegt jebkurā izdevīgā laikā.  Akcentējams, ka subjekti, uz kuriem attieksies projektā ietvertais regulējums, būs tikai pilngadīgi Latvijas pilsoņi un pilngadīgi Latvijas nepilsoņi, par kuriem ziņas ir iekļautas Iedzīvotāju reģistrā. Papildu dokumenti nebūs jāiesniedz ar nosacījumu, ka Iedzīvotāju reģistrā un iesniegumā norādītā informācija sakrīt. Ja ziņas iesniegumā nesakritīs ar ziņām Iedzīvotāju reģistrā, personām būs jāvēršas dzimtsarakstu nodaļā un personīgi jāuzrāda pretrunu izskaidrošanai nepieciešamie dokumenti.  Projektā ietvertais regulējums neattieksies uz:  1) ārzemniekiem. Attiecībā uz ārvalstu pilsoņiem, kuri vēlas noslēgt laulību dzimtsarakstu nodaļā Latvijā, normatīvais regulējums noteic dokumentu veidus, kas personām papildus iesniedzami. Līdz ar to, iesniedzamo dokumentu saturs, tā autentiskums ir pārbaudāms tikai klātienē, uzrādot dokumentu oriģinālus.  Jau šobrīd ārzemniekam, iesniedzot iesniegumu klātienē, rodas jautājumi gan par personvārda atveidi un norādīšanu latviešu valodā, gan par uzvārda maiņu un jauna personu apliecinošā dokumenta saņemšanu;  2) nepilngadīgām personām. Iesnieguma iesniegšana elektroniski nebūs pieļaujama arī gadījumos, kad viens no iesniedzējiem ir nepilngadīgs, kā tas izriet no informatīvā ziņojuma, jo papildus iesniegumam par laulības noslēgšanu ir nepieciešams iesniegt vecāku, aizbildņu vai bāriņtiesas rakstveida atļauju;  3) personām, kuras atrodas ieslodzījuma vietā. Noteikumu 3. nodaļā "Laulības reģistrācija ieslodzījuma vietā" ir noteikta sevišķā kārtība laulības iesnieguma iesniegšanai un laulības reģistrēšanai attiecībā uz personām, kuras atrodas ieslodzījuma vietā. Minētā kārtība netiks mainīta.  Ieslodzītie ir īpaša personu kategoriju un viņu saziņai ar valsts iestādēm ir normatīvajos aktos noteiktie ierobežojumi. Latvijas Sodu izpildes kodeksa 49. pants un 50. pants noteic notiesātā rakstveida saziņu ar dažādiem adresātiem, paredzot rakstveida iesniegumu kā saziņas veidu ar iestādi. Līdzīgs Apcietinājumā turēšanas kārtības likuma regulējums attiecas uz apcietināto saziņu ar valsts iestādēm. Ieslodzītajiem atbilstoši normatīvajiem aktiem nav atļauts kamerā glabāt priekšmetus, kas nodrošina elektronisku saziņu, t.sk. datorus ar interneta pieslēgumu un elektroniskā paraksta izmantošanai nepieciešamos piederumus. Ņemot vērā minēto, ieslodzītie ieslodzījuma laikā nevar izmantot elektronisko parakstu attiecībās ar valsts iestādēm, tāpēc viņiem nepieciešams noteikt atsevišķu regulējumu.  Projektā ietvertais regulējums noteic, ka personas iesniegumu varēs iesniegt tikai ar drošu elektronisko parakstu (e-parakstu) un laika zīmogu, to nosūtot uz dzimtsarakstu nodaļas, kurā vēlēsies noslēgt laulību, elektronisko adresi (e-pastu).  Drošs elektroniskais paraksts ir personu apliecinošā dokumenta ekvivalents elektroniskā formā[[1]](#footnote-1), kas nodrošinās parakstītāja personas identifikāciju. Tādēļ, saņemot šādu iesniegumu, ir iespējams pārliecināties par patieso personas identitāti.  Vēlmi noslēgt laulību izsaka abas personas, kuras vēlas noslēgt laulību, iesniedzot noteikta parauga abu parakstītu vienu kopīgu iesniegumu. Ar drošu elektronisko parakstu un laika zīmogu, tehniski ir iespējams iesniegt vienu iesniegumu, ko ar drošu elektronisko parakstu ir parakstījušas divas personas (katrai personai savs elektroniskais paraksts). Tātad būs jānosūta viens aizpildīts iesniegums, ko parakstījušas abas personas, kas vēlas stāties laulībā (parakstīts ar diviem drošiem elektroniskajiem parakstiem).  Iesnieguma veidlapa pieejama Noteikumu 4. pielikumā. Aizpildāmas visas iesnieguma ailes (var nenorādīt tikai tautību), ja iesniegums būs aizpildīts nepilnīgi, tas tiks atgriezts atpakaļ nepilnību novēršanai.  Lai arī projektā ietvertais regulējums noteiktām personām, kas vēlēsies noslēgt laulību, atvieglos iesnieguma iesniegšanu, to iesniedzot elektroniski, personām nepieciešamības gadījumā būs vienu reizi pirms noteiktās laulības reģistrācijas dienas personīgi jāierodas dzimtsarakstu nodaļā pārrunāt ar dzimtsarakstu nodaļas atbildīgo personu laulības ceremonijas kārtību, apskatīt dzimtsarakstu nodaļas telpas utt.  Atbilstoši projektā ietvertajam, Likuma 17. pants tiek papildināts ar sesto daļu, paredzot pilngadīgiem Latvijas pilsoņiem vai pilngadīgiem Latvijas nepilsoņiem iesniegumu dzimtsarakstu nodaļā, kurā vēlas noslēgt laulību, iesniegt arī elektroniski, ja tas ir parakstīts ar drošu elektronisko parakstu un laika zīmogu.  Iesnieguma, kas iesniegts elektroniski, izskatīšanas kārtība detalizētāk tiks noteikta Noteikumos. |
| 3. | Projekta izstrādē iesaistītās institūcijas | Tieslietu ministrija.  Informatīvā ziņojuma ietvaros 2017. gada 17. februārī Tieslietu ministrija organizēja diskusiju par laulības noslēgšanas iesnieguma iesniegšanu elektroniski, pieaicinot Latvijas Uniersitātes Juridiskās fakultātes Civiltiesību zinātņu katedras un Dzimtsarakstu nodaļas darbinieku asociācijas "Dzinda" pārstāvjus. Tajā izteiktie priekšlikumi tika ietverti informatīvajā ziņojumā.  Informatīvais ziņojums pirms iesniegšanas Ministru kabinetā tika saskaņots ar Finanšu ministriju, Pārresoru koordinācijas centru, Latvijas Pašvaldību savienību un Vides aizsardzības un reģionālās attīstības ministriju. |
| 4. | Cita informācija | Līdz 2019. gada 1. janvārim tieslietu ministram jāiesniedz izskatīšanai Ministru kabinetā informatīvais ziņojums, kurā izvērtēta elektroniski iesniedzamā iesnieguma par laulības noslēgšanu ieviešanas prakse, kā arī sadarbībā ar Vides aizsardzības un reģionālas attīstības ministriju jāizvērtē iespēju iesniegumu iesniegt, izmantojot valsts pārvaldes pakalpojumu portālu https://www.latvija.lv. Minētais noteikts Ministru kabineta 2017. gada 25. jūlija sēdes protokola Nr. 37 38. § 3. punktā. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums attieksies uz pilngadīgiem Latvijas pilsoņiem un pilngadīgiem Latvijas nepilsoņiem, kuri vēlēsies noslēgt laulību dzimtsarakstu nodaļā.  Tāpat projektā iekļautais regulējums attieksies uz dzimtsarakstu nodaļām, kuras tiesību aktos noteiktajā kārtībā pieņem, izskata laulības noslēgšanas iesniegumu, kā arī reģistrē laulību. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs samazināsies pilngadīgiem Latvijas pilsoņiem un pilngadīgiem Latvijas nepilsoņiem, kuri vēlēsies noslēgt laulību dzimtsarakstu nodaļā, jo iesniegumu laulības noslēgšanai būs iespēja iesniegt elektroniski uzreiz izvēlētajā dzimtsarakstu nodaļā. Iesniedzot iesniegumu elektroniski, personām ietaupīsies laika un iespējamie finanšu resursi (piemēram, ja personas dzīvo un strādā ārvalstīs).  Dzimtsarakstu nodaļām un pārstāvniecībām administratīvais slogs samazināsies izziņu par laulības reģistrācijai nepieciešamo dokumentu pārbaudi sagatavošanai un izsniegšanai, jo iesniegumu laulības noslēgšanai varēs iesniegt nepastarpināti dzimtsarakstu nodaļā, kurā vēlēsies noslēgt laulību.  Savukārt saņemot un apstrādājot elektroniski saņemtos iesniegumus, administratīvais slogs dzimtsarakstu nodaļām palielināsies. Sarakste aizņems papildu laiku, skaidrojot un informējot personas par laulības noslēgšanas normatīvo regulējumu, kārtību un organizatoriskajiem jautājumiem. Papildus, lai vienotos par konkrētu, abām pusēm pieņemamu laulības noslēgšanas laiku, būs nepieciešams vairākkārt sazināties ar personām, jo pastāv iespēja, ka izvēlētais laiks laulības noslēgšanai jau ir aizņemts. Tāpat iespējami pārpratumi, viedokļu atšķirība starp dzimtsarakstu nodaļas atbildīgo personu un iesnieguma iesniedzējiem par laulības noslēgšanas laiku, vietu, valsts nodevas samaksas jautājumiem, uzvārda maiņu, personu apliecinošo dokumentu maiņu, vēlamā pakalpojuma apjomu, kā arī citiem organizatoriskiem jautājumiem. |
| 3. | Administratīvo izmaksu monetārs novērtējums | Projektam nav ietekmes uz administratīvajām izmaksām. |
| 4. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Projekts šo jomu neskar. | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nepieciešams veikt grozījumus Ministru kabineta 2013. gada 3. septembra noteikumos Nr. 761 "Noteikumi par civilstāvokļa aktu reģistriem", nosakot detalizētāk iesnieguma, kas iesniegts elektroniski, izskatīšanas kārtību. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projektam tika nodrošināta sabiedrības līdzdalība, ievietojot paziņojumu Tieslietu ministrijas mājaslapā sadaļā "Sabiedrības līdzdalība" un Ministru kabineta mājaslapā sadaļā "Ministru kabineta diskusiju dokumenti". |
| 2. | Sabiedrības līdzdalība projekta izstrādē | Projektam nodrošināta sabiedrības līdzdalība, 2017. gada 19. septembrī ievietojot paziņojumu Tieslietu ministrijas mājaslapā sadaļā "Sabiedrības līdzdalība" un Ministru kabineta mājaslapā sadaļā "Ministru kabineta diskusiju dokumenti". Tika lūgts sniegt rakstveida atzinumu (nosūtot to uz Tieslietu ministrijas Dzimtsarakstu departamenta e-pasta adresi) par projektu divu nedēļu laikā no paziņojuma izvietošanas dienas. |
| 3. | Sabiedrības līdzdalības rezultāti | Par ievietoto projektu Tieslietu ministrijas mājaslapā sadaļā "Sabiedrības līdzdalība" un Ministru kabineta mājaslapā sadaļā "Ministru kabineta diskusiju dokumenti" rakstveida atzinumi Tieslietu ministrijas Dzimtsarakstu departamenta e-pastā netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Dzimtsarakstu nodaļas. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde tiks nodrošināta esošo institūciju ietvaros, līdz ar to tas neparedz jaunu institūciju izveidi vai esošo institūciju likvidāciju vai reorganizāciju. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

Golovacka 67830681

Zane.Golovacka@tm.gov.lv

1. https://www.latvija.lv/DzivesNotikumi/tiesibu-aizsardziba/elektroniskais-paraksts [↑](#footnote-ref-1)